Javaslat A TANÁCS HATÁROZATA a Fülöp-szigeteknek a rizs vonatkozásában alkalmazott különleges elbánás céljából biztosítandó WTO-mentesség iránti kérelme kapcsán az Európai Unió által a Kereskedelmi Világszervezet (WTO) Általános Tanácsában képviselendő álláspont meghatározásáról /* COM/2012/0293 final - 2012/0154 (NLE) */





INDOKOLÁS 1. A JAVASLAT CÉLJA E javaslat célja meghatározni a Fülöp-szigeteknek, a rizs vonatkozásában alkalmazott különleges elbánás 2012. július 1-jétől 2017. június 30-ig történő meghosszabbítása céljából biztosítandó WTO-mentesség iránti kérelem kapcsán a Kereskedelmi Világszervezet (WTO) Általános Tanácsában az Európai Unió által képviselendő álláspontot, és ezáltal lehetővé tenni, hogy az Európai Unió támogathassa e mentesség iránti kérelmet. A kérelem várhatóan a WTO Általános Tanácsa 2012. júliusi ülésén szerepel majd. 2. A JAVASLAT JOGALAPJA Az Európai Unió működéséről szóló szerződés (EUMSZ) 218. cikkének (9) bekezdése előírja, hogy a Tanács a Bizottságnak vagy az Unió külügyi és biztonságpolitikai főképviselőjének javaslata alapján határozatot fogad el a nemzetközi megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia. Az Európai Unió által a Fülöp-szigeteknek a rizs vonatkozásában alkalmazott különleges elbánás 2012. július 1-jétől 2017. június 30-ig történő meghosszabbítása céljából biztosítandó WTO-mentesség iránti kérelem e rendelkezés hatálya alá tartozik, mivel a határozatot egy, az EU jogait és kötelezettségeit érintő, nemzetközi egyezménnyel létrehozott szerv (a WTO Általános Tanácsa vagy miniszteri konferenciája) hozza meg. 3. A JAVASLAT HATÁLYA A Bizottságot feljogosítják arra, hogy az EU nevében állást foglaljon a Fülöp-szigeteknek a rizs vonatkozásában alkalmazott különleges elbánás 2012. július 1-jétől 2017. június 30-ig való meghosszabbítása céljából biztosítandó WTO-mentesség iránti kérelmének ügyében. 2012. március 20-án a Fülöp-szigetek a mezőgazdasági megállapodás 4. cikkének 2. pontja és 5. mellékletének (8) és (10) bekezdése szerinti kötelezettségei, valamint a „meghosszabbítási szerződés” szerinti, a Fülöp-szigetekre vonatkozó kötelezettségek alóli mentesség iránti kérelmet nyújtott be a WTO-hoz, annak érdekében, hogy engedélyezzék a Fülöp-szigeteknek a rizs vonatkozásában alkalmazott különleges elbánás 2012. július 1-jétől 2017. június 30-ig történő meghosszabbítását a piacra jutás lehetőségének kiterjesztésével, a mentességre vonatkozó határozattervezet (3) bekezdésében és A. mellékletében meghatározottak szerint. Ezt a kérelmet egy 2011. november 22-i, a mezőgazdasági bizottsághoz intézett értesítés előzte meg, amelyben a Fülöp-szigetek tárgyalásokat kezdeményezett olyan WTO-tagokkal, akik „jelentős mértékben érdekeltek” a rizskereskedelemben (a Harmonizált Rendszer 10.06 árucsoportja alatt), annak érdekében, hogy meghosszabbítsa a rizs vonatkozásában alkalmazott különleges elbánást. Ezeket a tagokat felkérték, hogy 2012. január 21-ig (az értesítést követő 60 napon belül) nyilvánítsák ki a tárgyalásokon való részvételi szándékukat. A Fülöp-szigetek azzal indokolja a mentesség iránti kérelmet, hogy az élelmezésbiztonsághoz kapcsolódó, nem kereskedelempolitikai kérdést érint, kiemelve, hogy a különleges elbánás lehetővé teszi majd, hogy a mezőgazdasági termelők számára nyújtott, a versenyképesség javítását célzó támogatási programok segítségével a fülöp-szigeteki mezőgazdasági termelők felkészülhessenek a liberalizációra. A mentesség iránti kérelem hatálya arra korlátozódik, hogy a Fülöp-szigetek 2012. július 1-jétől 2017. június 30-ig továbbra is különleges elbánást alkalmazhasson (a Harmonizált Rendszer 10.06 árucsoportjához sorolt) rizs vonatkozásában. A mentesség iránti kérelem értelmében ezen időszak alatt a Fülöp-szigetek a rizs minimális piacra jutását (MMA) biztosítja, melynek mértékét évente emeli (a mentességre vonatkozó határozat mellékletében kerül meghatározásra, az érdekelt tagokkal folytatott tárgyalások eredményei alapján). Ezekkel a tagokkal 2012. július 1-jéig bezárólag meg kell állapodni a rizs kontingensen belüli vámtételének éves és végső csökkentéséről is, egyúttal meghatározva az ezekre az országokra vonatkozó országspecifikus vámkontingenseket. A mentesség iránti kérelem a jelenleg 2012. június 30-ig érvényes különleges elbánás második meghosszabbítása lenne. A Fülöp-szigeteknek a rizs vonatkozásában alkalmazott különleges elbánást eredetileg a WTO-egyezmény hatályba lépésével, 1995-ben biztosították, 10 éves végrehajtási időtartammal, a mezőgazdasági megállapodás 5. mellékletének 1. és 1.d) bekezdése szerint, és a Fülöp-szigetek LXXV. számú engedményes lista (a mezőgazdasági termékekre vonatkozó vámkontingensekről szóló) I. része I B. szakaszában foglaltak szerint. A különleges elbánás első meghosszabbítása 2004-2007 között történt, az LXXV. számú engedményes lista módosításával (a mezőgazdasági megállapodás 5. melléklete B. szakaszának értelmében), a tagokkal történt tárgyalások lezárását követően (3 ország kapott ország-specifikus vámkontingenst: Ausztrália, Kína és Thaiföld). 2007. február 8-án a Fülöp-szigeteki Köztársaság módosított LXXV. számú engedményes listának (WT/LeT/562) egy végleges, hiteles másolatát osztották ki a tagok között. Az EU rizságazata számára a mentesség iránti kérelemmel kapcsolatban nem merülnek fel gazdasági problémák, mivel az EU-nak a Fülöp-szigetekbe irányuló rizsexportja évente kevesebb mint 10 tonnát tesz ki (a COMEXT szerint), és ez nem változik jelentősen. Mivel növekedés nem volt várható, az EU nem mutatott érdeklődést aziránt, hogy a Fülöp-szigetekkel tárgyalásokba kezdjen olyan tagként, aki „jelentős mértékben érdekelt” a rizskereskedelemben. A Fülöp-szigeteken jelenleg a rizs minimális piacra jutása 350 000 metrikus tonna, 40 %-os kontingensen belüli vámtétellel. A minimális piacra jutáson kívül a Fülöp-szigetek további 2 millió metrikus tonna rizst importál, fő szállítói: Vietnám (74 %), Thaiföld (19 %) és Pakisztán (7 %) (forrás: Globális Kereskedelmi Atlasz (GTA) 2010. év). Az EU a rizs esetében nettó importőrnek számít, rizsszükségletének mintegy 40 %-át importból fedezi. A rizsfogyasztás lassan növekszik. Míg a rizstermelés viszonylag kiegyensúlyozott, az EU rizsbehozatala is növekszik. Az EU körülbelül 100-120 000 tonna rizst exportál évente (az elmúlt két évben a rekordtermésnek köszönhetően kicsit többet, és nem valószínű a tendenciaszerű növekedés. Az uniós exportokat főleg közeli helyekre szállítják (főképp Törökországba). Az EU Ázsiába alig exportál rizst, és különösen nem Dél-Ázsiába, ahol a világ legfontosabb rizstermelő régiói találhatók. A Fülöp-szigetek az érdekelt tagokkal történő tárgyalások lezárását és a mentesség iránti kérelem elfogadását legkésőbb a WTO Általános Tanácsának 2012. júliusi ülésén tervezi. 2012/0154 (NLE) Javaslat A TANÁCS HATÁROZATA a Fülöp-szigeteknek a rizs vonatkozásában alkalmazott különleges elbánás céljából biztosítandó WTO-mentesség iránti kérelme kapcsán az Európai Unió által a Kereskedelmi Világszervezet (WTO) Általános Tanácsában képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak a 218. cikk (9) bekezdésével összefüggésben értelmezett 207. cikke (4) bekezdésének első albekezdésére, tekintettel az Európai Bizottság javaslatára, mivel: (1) a mezőgazdasági megállapodás 5. mellékletének 1. és 1.d) pontja, valamint a Fülöp-szigetekre vonatkozó LXXV. számú engedményes lista I. részének (a mezőgazdasági termékekre vonatkozó vámkontingensekről szóló) I. B) szakaszában foglaltak szerint, a WTO-egyezmény hatályba lépésével a Fülöp-szigeteknek a rizs vonatkozásában alkalmazott különleges elbánást biztosítottak, 10 éves végrehajtási időtartammal. (2) a mezőgazdasági megállapodás 5. mellékletének (8) bekezdése szerint, az LXXV. számú engedményes lista módosításával a Fülöp-szigetek 2005. július 1-jétől 2012. június 30-ig meghosszabbította a rizs vonatkozásában alkalmazott különleges elbánást, mely módosítást a WTO titkársága 2007. február 8-án hitelesített. (3) az LXXV. számú engedményes lista módosításai és helyesbítései igazolásának (5.1) bekezdése szerint a rizs vonatkozásában alkalmazott különleges elbánás bárminemű folytatása 2012. június 30. után a dohai fejlesztési menetrend tárgyalásainak kimenetelétől függ, egy alternatív különleges mechanizmus biztosításával. Azonban a dohai fejlesztési menetrend tárgyalásai még nem fejeződtek be. (4) 2011. november 22-én a Fülöp-szigetek a WTO Mezőgazdasági Bizottságát értesítette arról a szándékáról, hogy tárgyalásokat kezd a rizs vonatkozásában alkalmazott különleges elbánás folytatásáról olyan tagokkal, akiknek jelentős érdekük fűződik az érintett termékekhez. (5) A Kereskedelmi Világszervezetet létrehozó Marrakeshi Egyezmény (a továbbiakban: a WTO-egyezmény) IX. cikke (3) és (4) bekezdése megállapítja a WTO-egyezmény 1A. vagy 1B. vagy 1C. mellékletében és azok mellékleteiben szereplő többoldalú kereskedelmi megállapodások alóli mentességek megadásának eljárásait. (6) 2012. március 20-án a Fülöp-szigetek a mezőgazdasági megállapodás 4. cikke 2. pontja és 5. mellékletének B. szakaszában említett kötelezettségei alóli mentességet kért, annak érdekében, hogy a rizs vonatkozásában alkalmazott különleges elbánás alkalmazási idejét 2012. július 1-jétől 2017. június 30-ig meghosszabbítsák a fülöp-szigeteki mentesség iránti kérelemnek megfelelően. (7) Az EU a rizs esetében nettó importőrnek számít. E mentesség megadása az Unió szempontjából minimális gazdasági és kereskedelmi jelentőséggel bírna. (8) Ezért meg kell határozni az Uniónak a WTO Általános Tanácsában a mentesség iránti kérelemmel kapcsolatban képviselendő álláspontját, ELFOGADTA EZT A HATÁROZATOT: 1. cikk A Kereskedelmi Világszervezet (WTO) Általános Tanácsában az Európai Unió által képviselendő álláspont a Fülöp-szigeteknek a rizs vonatkozásában alkalmazott különleges elbánás céljából biztosítandó WTO-mentesség iránti kérelemének 2012. július 1-jétől 2017. június 30-ig történő meghosszabbítása, a mentesség iránti kérelem feltételeinek megfelelően. Ezt az álláspontot a Bizottság fejti ki. 2. cikk Ez a határozat az elfogadásának napján lép hatályba. Kelt Brüsszelben, -án/-én . a Tanács részéről az elnök